Document ID: 32014R1078

DELEGOVANÉ NARIADENIE KOMISIE (EÚ) č. 1078/2014
zo 7. augusta 2014,
ktorým sa mení príloha I k nariadeniu Európskeho parlamentu a Rady (EÚ) č. 649/2012 o vývoze a dovoze nebezpečných chemikálií
(Text s významom pre EHP)
EURÓPSKA KOMISIA,
so zreteľom na Zmluvu o fungovaní Európskej únie,
so zreteľom na nariadenie Európskeho parlamentu a Rady (EÚ) č. 649/2012 zo 4. júla 2012 o vývoze a dovoze nebezpečných chemikálií (1), a najmä na jeho článok 23 ods. 4,
keďže:
(1)
Nariadením (EÚ) č. 649/2012 sa vykonáva Rotterdamský dohovor o udeľovaní predbežného súhlasu po predchádzajúcom ohlásení (ďalej len „postup PIC“) pre určité nebezpečné chemikálie a pesticídy v medzinárodnom obchode, ktorý bol podpísaný 11. septembra 1998 a schválený v mene Spoločenstva rozhodnutím Rady 2003/106/ES (2).
(2)
Je vhodné zohľadniť regulačné opatrenia prijaté v súvislosti s určitými chemikáliami v zmysle nariadenia Európskeho parlamentu a Rady (ES) č. 1907/2006 (3), nariadenia Európskeho parlamentu a Rady (ES) č. 1107/2009 (4) a nariadenia Európskeho parlamentu a Rady (EÚ) č. 528/2012 (5).
(3)
Schválenie látky bitertanol bolo zrušené v súlade s nariadením (ES) č. 1107/2009, a preto je zakázané používať bitertanol ako pesticíd, takže by sa mal doplniť do zoznamov chemikálií uvedených v častiach 1 a 2 prílohy I k nariadeniu (EÚ) č. 649/2012.
(4)
Látky cyhexatín a azocyklotín neboli schválené ako účinné látky v súlade s nariadením (ES) č. 1107/2009, a preto je zakázané ich používať ako pesticídy, takže by sa mali doplniť do zoznamov chemikálií uvedených v častiach 1 a 2 prílohy I k nariadeniu (EÚ) č. 649/2012.
(5)
Látky cinidón-etyl, cyklanilid, etoxysulfurón a oxadiargyl už viac nie sú schválené ako účinné látky v súlade s nariadením (ES) č. 1107/2009, a preto je zakázané ich používať ako pesticídy, takže by sa mali doplniť do zoznamov chemikálií uvedených v častiach 1 a 2 prílohy I k nariadeniu (EÚ) č. 649/2012.
(6)
Látka rotenón nebola schválená ako účinná látka v súlade s nariadením (ES) č. 1107/2009, a preto existujú výrazne obmedzenia týkajúce sa použitia rotenónu ako pesticídu, keďže prakticky akékoľvek jeho použitie je zakázané aj napriek tomu, že rotenón bol identifikovaný a oznámený na hodnotenie podľa nariadenia (EÚ) č. 528/2012 pre výrobky typu 17, takže ho členské štáty môžu aj naďalej autorizovať, až kým sa v zmysle toho nariadenia neprijme nejaké rozhodnutie. Preto by sa rotenón mal doplniť do zoznamov chemikálií uvedených v častiach 1 a 2 prílohy I k nariadeniu (EÚ) č. 649/2012.
(7)
Schválenie látky didecyl(dimetyl)amónium-chlorid bolo zrušené v súlade s nariadením (ES) č. 1107/2009, a preto je zakázané používať didecyl(dimetyl)amónium-chlorid ako pesticíd v skupine prípravkov na ochranu rastlín, takže by sa mal doplniť do zoznamu chemikálií uvedeného v časti 1 prílohy I k nariadeniu (EÚ) č. 649/2012.
(8)
Látky warfarín a cyflutrín už viac nie sú schválené ako účinné látky v súlade s nariadením (ES) č. 1107/2009, a preto je zakázané ich používať ako pesticídy v skupine prípravkov na ochranu rastlín, takže by sa mali doplniť do zoznamu chemikálií uvedeného v časti 1 prílohy I k nariadeniu (EÚ) č. 649/2012.
(9)
Na šiestom zasadnutí konferencie zmluvných strán Rotterdamského dohovoru, ktoré sa konalo 28. apríla až 10. mája 2013, sa rozhodlo o doplnení azinfos-metylu, kyseliny perfluóroktán-sulfónovej, perfluóroktán-sulfonátov, perfluóroktán-sulfonamidov a perfluóroktán-sulfonylov do prílohy III k danému dohovoru, a preto sa na tieto chemikálie vzťahuje postup PIC v zmysle uvedeného dohovoru. Tieto chemikálie by sa preto mali vypustiť zo zoznamu chemikálií uvedeného v časti 2 prílohy I k nariadeniu (EÚ) č. 649/2012 a doplniť do zoznamu chemikálií v časti 3 danej prílohy.
(10)
Konferencia zmluvných strán Rotterdamského dohovoru takisto rozhodla o doplnení obchodného pentabrómdifenyléteru vrátane tetra- a pentabrómdifenyléteru, ako aj obchodného oktabrómdifenyléteru vrátane hexa- a heptabrómdifenyléteru do prílohy III k danému dohovoru, a preto sa na tieto chemikálie vzťahuje postup PIC v zmysle uvedeného dohovoru. Keďže tetrabrómdifenyléter, pentabrómdifenyléter, hexabrómdifenyléter a heptabrómdifenyléter sú už zaradené do zoznamu v prílohe V k nariadeniu (EÚ) č. 649/2012, a preto podliehajú zákazu vývozu, tieto chemikálie sa nedopĺňajú do zoznamu chemikálií uvedeného v časti 3 prílohy I k nariadeniu (EÚ) č. 649/2012.
(11)
Zápis, ktorý sa týka chlorečnanu a je uvedený v častiach 1 a 2 prílohy I k nariadeniu (EÚ) č. 649/2012 by sa mal zmeniť, aby bolo jasnejšie, na ktoré látky sa zápis vzťahuje.
(12)
Nariadenie (EÚ) č. 649/2012 by sa preto malo zodpovedajúcim spôsobom zmeniť.
(13)
S cieľom poskytnúť všetkým zainteresovaným stranám dostatok času na prijatie opatrení potrebných na dosiahnutie súladu s týmto nariadením a členským štátom dostatok času na prijatie opatrení potrebných na jeho vykonávanie, by sa jeho uplatňovanie malo odložiť,
PRIJALA TOTO NARIADENIE:
Článok 1
Príloha I k nariadeniu (EÚ) č. 649/2012 sa mení v súlade s prílohou k tomuto nariadeniu.
Článok 2
Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.
Uplatňuje sa od 1. decembra 2014.
Toto nariadenie je záväzné v celom rozsahu a priamo uplatniteľné vo všetkých členských štátoch.
V Bruseli 7. augusta 2014

Labels: 3
20
1
6